Neinar Seli

**Neinar Seli** (sündinud 7. detsembril 1959) on Eesti suurettevõtja ja endine poliitik, IX Riigikogu liige. 

Talle kuuluvad mitmed Tartu ettevõtted, näiteks pakendiettevõte Estiko-Plastar, Estiko kontsern, hotellid Lydia ja Dorpat, ärihoone Plasku ning kaubanduskeskus Tasku. Selile kuuluvad või on kuulunud ka *holding*-firma Rondam, puiduettevõtted Thompson, Neiveland ja Türi Mets, Livoonia Kinnisvara, kaubandusettevõtted Figaro, Forward ja Dagi, turvasüsteeme müüv Seiko, Tartu Raadio üks omanikest Luik, Haapsalu hotell jpt. Seli ettevõtete juhatustes on töötanud hilisem peaminister Andrus Ansip. Seli on üks Eesti edukamaid investoreid. 

Astatel 2012–2016 oli Seli Eesti Olümpiakomitee president.

Äripäeva 2025. aasta rikaste edetabelis hinnati tema vara väärtuseks 164,8 miljonit eurot, millega ta oli selles edetabelis 30. kohal.

## Tegevus sportlasena
Seli on tegelenud vasaraheitega. Ta tuli aastatel 1977–1980 Eesti noorte ja juunioride meistriks ning 1983., 1997., 1998. ja 1999. aastal täiskasvanute Eesti meistrivõistlustel 3. kohale.

Seenioride klassis tuli ta 2004. aastal maailmameistriks vasaraheites, 2010. aastal sise-MM-il ja 2003. aastal MM-il ning sai 2000. aasta EM-il hõbemedali. 2010. aastal sai ta veteranide MM-il vasaraheites hõbemedali.

Tema isiklikud rekordid on vasaraheites 69,62 (1983) ja kuulitõukes 15,07 (1984).

## Haridus
* 1966–1977 Tartu 5. Keskkool
* 1977–1981 Tartu Riiklik Ülikool, kehakultuur (*cum laude*)
* 1983–1987 Tartu Riikliku Ülikooli spordifüsioloogia kateedri statsionaarne aspirantuur
* Bioloogiateaduste kandidaat (1990)
* Võru Lahingukooli reservohvitseride kursused (aastal 2012 andis president Toomas Hendrik Ilves talle majori auastme)

## Töökäik
* 1987–1994 Tartu Ülikooli õppe- ja spordibaaside juhataja
* 1981–1995 Tartu Ülikooli kehakultuuriteaduskonna õppejõud
* 1994–... ASi Wermo nõukogu esimees
* 1994–... ASi Rondam nõukogu esimees
* 1994–1999 ASi Rondam peadirektor
* 1995–... ASi Estiko nõukogu esimees
* 1996–... Tartu linnavolikogu liige
* 1999–2003 Riigikogu IX koosseisu liige
* 1999–... SA Tartu Ülikooli Kliinikum nõukogu liige
* 1999–2011 ASi Tartu Veevärk nõukogu esimees	 
* 2005–2014 ASi Tallinna Sadam nõukogu esimees
* 2011–... OÜ Chemestmed, juhatuse liige

## Liikmesus
* 1992 Tartu Rotary klubi asutajaliige (president 2001–2002)
* 1994 Reformierakonna asutajaliige (astus välja 2015) 
* 1999–2004 Eesti Kergejõustikuliidu president, 2007. aastast aupresident 
* 2001–2016 Eesti Olümpiakomitee täitevkomitee liige 
* 2005– Eesti Olümpiaakadeemia president 
* 2008–2012 Eesti Olümpiakomitee asepresident 
* 2009–2018 MTÜ Eesti Kaitsetööstuse Liit asutaja ja juhatuse liige 
* 2012–2016 Eesti Olümpiakomitee president, 2023. aastast aupresident
*2021 Eesti Spordiajaloo Selts
* 2022– Eesti Spordiseltsi Kalev president

## Tunnustus
* 2006 Kaitseliidu Valgeristi II klassi teenetemärk
* 2006 Valgetähe III klassi teenetemärk
* 2007 Eesti Politsei teenistusmärgi eriklass
* 2008 Portugali Vabariigi Valgetähe orden
* 2008 Lõuna Politseiprefektuuri teenetemärk
* 2009 Kaitseväe Lahingukooli teenetemärk
* 2019 Eesti Kaubandus-Tööstuskoja I klassi aumärk
* 2021 Tartu linna aukodanik
* 2022 Tartu Ülikooli Tänutäht
* 2022 Kaitseministeeriumi Kuldrist
* 2024 Eesti Olümpiakomitee teenetemärk

## Õigusvaidlused
2009. aasta kevadel kaebas Seli ajalehe Eesti Ekspress kohtusse ajakirjanik Tarmo Vahteri artikli eest "Maadevahetuse pöörasid parseldamiseks reformierakondlased", nõudes väite "Seli lükkas riigikogus läbi kaitstavate loodusobjektide seaduse muutmise" ümberlükkamist. 2011. aasta septembri lõpus jättis Harju maakohus kaebuse rahuldamata ning 2012. aasta septembris ei võtnud riigikohus kassatsioonkaebust menetlusse. Vahteri andmeil oli esimeste maadevahetajate seas endise riigikogu liikme Neinar Seli ja tema venna Anti Seli äripartner, keda finantseeris Anti Seli ja kes sai maadevahetuseks laenu ka Maaelu Edendamise Sihtasutuselt. Riigikogu keskkonnakomisjoni liikmena kaitses Neinar Seli riigikogu saalis 2001. aastal komisjoni nimel kaitstavate loodusobjektide seaduse muutmise seadust. Tarmo Vahter pälvis artikli eest Bonnieri preemia.

2011. aastal algatati Seli vastu kriminaalasi, kuna ta oli lasknud Otepää looduspargi Pühme sihtkaitsevööndis ebaseaduslikult metsa raiuda.

Olles samaaegselt Tallinna Sadama nõukogu esimees ja Eesti Olümpiakomitee president, hääletas Neinar Seli Tallinna Sadama nõukogu 2013. aasta 31. oktoobri koosolekul otsuse poolt maksta olümpiakomiteele 250 000 eurot toetust. Sellega rikkus Neinar Seli toimingupiirangut suures ulatuses ning pani toime korruptsioonikuriteo.

## Neinar Seli sihtkapital

2004. aasta mais asutas ta Tartu Kultuurkapitali juurde Neinar Seli sihtkapitali, et aidata kaasa eesti spordi edendamisele. Sihtkapitalist antakse kord aastas stipendiume enim silma paistnud sportlikule perekonnale, Tartus gümnaasiumis või ülikoolis õppivale ja töö kõrvalt tippspordiga tegelevale sportlasele, spordipedagoogile (treenerile, kehalise kasvatuse õpetajale) ja spordiveteranile. Märtsis 2008 asutas Neinar Seli sihtkapitali juurde ka meditsiini valdkonna alakapitali, soovides kaasa aidata Eesti meditsiini edendamisele ja Tartu Ülikooli Kliinikumi teadustöö taseme tõstmisele.

## Isiklikku
Neinar Seli on abielus Kersti Seliga (sündinud 15. novembril 1965) ning tal on kolm last: Silje Märtson, Kristo Seli (sündinud 29. novembril 1989, Eesti noortemeister korvpallis) ja Kätriin Seli (sündinud 31. märtsil 1995). Kõik nad töötavad Estiko Grupis.

## Viited

## Välislingid

* "Neinar Seli – salapärane Tartu ärimees". Eesti Ekspress, mai 1995 (kordus 27. juuni 2009)
* Tarmo Vahter. "Maadevahetuse pöörasid parseldamiseks reformierakondlased". Eesti Ekspress, oktoober 2008 (kordus 4. september 2012)
* Aivar Hundimägi. "Rikaste TOP: Neinar Seli – esimene Tartu ettevõtja". Äripäev, 8. jaanuar 2010
* "Videolugu: Neinar Seli vanarauakogu". Postimees, 20. oktoober 2010
* "Neinar Seli kriminaalasi jäi toppama". EPL, 7. juuni 2012
* Peeter Ernits. "Neinar Seli raiub metsa, kaitsepolitseinik kõrval". Maaleht, 7. juuni 2012
* "Neinar Seli kaotas lõplikult kohtuvaidluse Eesti Ekspressiga". Postimees, 4. september 2012
* "Neinar Seli plaanid: spordiklassid, spordimeisterlikkuse grupid, Audentes üle Eesti laiali". Õhtuleht, 15. oktoober 2012
* Neinar Seli: olen nõus noorte nimel oma palgast loobuma. EPL, 16. oktoober 2012
* Andres Vaher. "NEINAR SELI: "Olen Eesti pealekaevatuim inimene. Aga mu südametunnistus on puhas"". Õhtuleht, 17. oktoober 2012